SPRÁVA KOMISIE EURÓPSKEMU PARLAMENTU A RADE o vykonávaní nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky /* COM/2013/0645 final */





SPRÁVA KOMISIE EURÓPSKEMU PARLAMENTU A RADE o vykonávaní nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky I. Úvod Táto správa sa týka vykonávania nariadenia Rady (ES) č. 814/2000 (ďalej len „nariadenie“) v rokoch 2011 a 2012. Ciele informačných opatrení vymedzené v tomto nariadení – pomáhať pri vysvetľovaní SPP, ako aj pri jej realizácii a rozvíjaní, – podporovať európsky model poľnohospodárstva a jeho lepšie pochopenie verejnosťou, – poskytovať informácie poľnohospodárom a ostatným stranám vo vidieckych oblastiach, – zvyšovať povedomie verejnosti o otázkach a cieľoch SPP. Akcie patria do dvoch hlavných kategórií: – akcie, ktoré navrhujú organizácie tretích strán na spolufinancovanie v rámci Európskeho poľnohospodárskeho záručného fondu (EPZF), – akcie vykonávané z iniciatívy Komisie a 100-percentne financované z EPZF (priame akcie). Rada rozhodla (podľa článku 8 nariadenia Rady č. 814/2000), že správa o vykonávaní tohto nariadenia sa má Európskemu parlamentu a Rade predkladať každé dva roky. Toto je piata správa[1]. Prílohy uvedené v texte sa nachádzajú v sprievodnom pracovnom dokumente útvarov Komisie. II. ROZPOČET Rozpočet pre informačné opatrenia v rámci rozpočtového riadka 05 08 06 bol 8 miliónov EUR v roku 2011 a 8 miliónov EUR v roku 2012. Medzi akciami, ktoré sa uskutočnili z iniciatívy Komisie, a akciami, ktoré boli spolufinancované (granty), bolo takéto predbežné rozdelenie: 2011: priame akcie (4,5 milióna EUR) (56 %) – granty (3,5 milióna EUR) (44 %), 2012: priame akcie (5,8 milióna EUR) (72 %) – granty (2,2 milióna EUR) (28 %). Plnenie rozpočtu z hľadiska záväzkov dosiahla v roku 2011 100 % a v roku 2012 99 % a z hľadiska platieb 80 % v roku 2011. Konečné údaje o plnení rozpočtu za rok 2012 z hľadiska platieb sa ešte nedajú vykázať, keďže platby týkajúce sa rozpočtu na rok 2012 sa realizujú až do 31. decembra 2013. III. JEDNOTLIVÉ FINANCOVANÉ ČINNOSTI Spoločná poľnohospodárska politika sa bude po roku 2013 reformovať. Po rozsiahlej verejnej diskusii Komisia 18. novembra 2010 predložila oznámenie s názvom „SPP do roku 2020“, v ktorom sa navrhujú možnosti budúcej SPP a otvára diskusia s ostatnými inštitúciami a zúčastnenými stranami. Komisia 12. októbra 2011 predložila súbor právnych návrhov, ktorých cieľom je urobiť z SPP účinnejšiu politiku pre konkurencieschopnejšie a udržateľnejšie poľnohospodárstvo a životaschopné vidiecke oblasti. Preto sa počas skúmaného obdobia kládol veľký dôraz na informačné opatrenia zamerané na zvyšovanie informovanosti verejnosti o návrhoch Komisie na reformu spoločnej poľnohospodárskej politiky a na ich prínos k plneniu cieľov určených v stratégii Komisie Európa 2020. Išlo o hlavný prvok komunikačnej stratégie vymedzenej Komisiou v rámci nariadenia, ktoré sa vykonáva prostredníctvom ročných akčných plánov. V tejto priorite sa odrážajú zistenia z mnohých prieskumov Eurobarometra v oblasti poľnohospodárstva a SPP v posledných rokoch: hlavné zásady a ciele spoločnej poľnohospodárskej politiky (SPP) podporuje väčšina ľudí, mnohí však nepoznajú samotnú politiku. Preto sa komunikačná stratégia zameriava na zvyšovanie informovanosti o SPP a poukazovanie na to, ako rieši záujmy občanov. V priamych aj nepriamych akciách sa v roku 2012 okrem toho zdôrazňovalo päťdesiate výročie vstupu spoločnej poľnohospodárskej politiky do platnosti, ako aj jej úloha piliera európskej integrácie. Toto výročie sa vnímalo ako príležitosť na zvyšovanie informovanosti verejnosti o výsledkoch SPP a o rozsahu jej budúceho vývoja prostredníctvom navrhovanej reformy. Plánovanie informačných opatrení bolo zamerané na plnenie potrieb osobitných cieľových skupín, presnejšie vyjadrovanie toho, čo chceme odkázať, a šírenie stratégií v súlade s týmto nariadením, ako aj na hodnotenie a spätnú väzbu. Zintenzívnili sa snahy o ďalšie prehĺbenie synergií s rôznymi subjektmi v oblasti komunikácie v poľnohospodárstve vrátane zúčastnených strán a vnútroštátnych orgánov. Prehĺbila sa spolupráca s ostatnými inštitúciami EÚ a sieťami, akými sú informačné centrá Europe Direct a Európska sieť pre rozvoj vidieka. 1. Granty (komunikačné opatrenia vykonávané z iniciatívy organizácií tretích strán) V nariadení sa plánujú dva druhy opatrení, ktoré budú financované z grantov, špecifické informačné opatrenia a ročné pracovné programy. Špecifické informačné opatrenie je časovo a priestorovo obmedzené informačné podujatie organizované na základe jednoduchého rozpočtu. Ročný pracovný program je zostavený z dvoch až piatich špecifických informačných opatrení. V záujme zjednodušenia grantovej schémy a zabezpečenia súdržnosti medzi rôznymi komunikačnými opatreniami sa dospelo k rozhodnutiu ponechať na roky 2011 a 2012 (ako aj v troch predchádzajúcich rokoch) na spolufinancovanie iba špecifické informačné opatrenia. Zintenzívnili sa snahy o prehĺbenie dialógu s príjemcami grantov s cieľom ďalej zlepšovať účinnosť a synergiu medzi spolufinancovanými opatreniami realizovanými tretími stranami a opatreniami realizovanými z iniciatívy Komisie (priame akcie). Konkrétnejšie sa vo výzvach na predkladanie návrhov na spolufinancované opatrenia v rokoch 2011 a 2012 podporovali informačné opatrenia na zvyšovanie informovanosti verejnosti o návrhoch Komisie týkajúcich sa reformy SPP[2]. Maximálna miera financovania na uvedené opatrenia je 50 % oprávnených nákladov. Táto miera sa však môže zvýšiť na 75 % vo výnimočných prípadoch, ako sa vymedzuje vo vykonávacom nariadení[3] aj vo výzve na predkladanie návrhov. Na rok 2011 bolo rozhodnuté ponechať 50 % ako maximálnu mieru financovania pre spolufinancované opatrenia. Na rok 2012 poskytovala výzva na predkladanie návrhov maximálnu mieru 75 % pre výnimočné informačné opatrenia. V roku 2012 však ani jeden návrh nespĺňal kritériá stanovené pre takéto výnimočné opatrenia a ani jednému opatreniu nebola pridelená miera financovania 75 %. V rámci výzvy na predkladanie návrhov z roku 2011 bolo spolufinancovaných 44 špecifických opatrení (Komisia vybrala o dve viac, ale vo fáze vykonávania sa títo príjemcovia grantov vzdali). Výška grantov požadovaná od Komisie sa pohybovala od 20 000 EUR do 300 000 EUR. V rámci výzvy na predkladanie návrhov z roku 2012 bolo spolufinancovaných 11 špecifických opatrení (Komisia vybrala o jednu viac, ale počas roka z opatrenia zišlo). Je potrebné poznamenať, že výzva na predkladanie návrhov z roku 2012 mala uprednostniť inovačné a kreatívne opatrenia, ktoré by mohli mať veľký vplyv vo viacerých krajinách. V roku 2012 sa teda mohli žiadatelia uchádzať o granty vo výške od 100 000 EUR do 500 000 EUR; v danom roku bolo v dôsledku toho spolufinancovaných menej väčších opatrení. Spolu bolo teda vo vykazovanom období spolufinancovaných 55 opatrení. Granty sa prideľovali najmä na informačné kampane, audiovizuálne produkcie, konferencie, semináre a množstvo projektov zameraných na informovanie žiakov o SPP. Vo vykazovanom období veľké množstvo informačných kampaní reflektovalo na neustály dôraz kladený vo výzvach na predkladanie návrhov na podporu spolufinancovaných opatrení využívajúcich kombinácie komunikačných nástrojov s cieľom dosiahnuť maximálny vplyv a osloviť čo najširšie publikum. Ako už bolo uvedené, vo výzvach na predkladanie návrhov sa zdôrazňovalo päťdesiate výročie SPP ako dôvod na informovanie občanov o prínose politiky k integrácii EÚ a o jej úlohe pri plnení ďalších výziev. Typy príjemcov grantov boli v zásade tieto: profesionálne poľnohospodárske organizácie, ďalšie mimovládne organizácie/združenia, verejná správa (miestne, regionálne a vnútroštátne orgány) a mediálne organizácie. Rovnako ako v minulosti, aj teraz v zozname príjemcov figurovali prevažne sociálno-profesijné organizácie aktívne v poľnohospodárstve a rozvoji vidieka na vnútroštátnej úrovni (často členovia orgánov na úrovni EÚ). Navyše stúpla účasť, okrem iných, mediálnych organizácií, a to najmä z audiovizuálneho sektora. V niekoľkých spolufinancovaných opatreniach príjemcovia využili možnosť zapojenia ďalších organizácií na partnerskej úrovni do realizácie projektov, napríklad v prípade opatrení vykonávaných mediálnymi organizáciami boli často partnermi alebo spoluorganizátormi poľnohospodárske organizácie alebo iné druhy združení/mimovládnych organizácií. V prílohe 1 sa uvádza prehľad grantov poskytnutých vo vykazovanom období. Podrobné údaje o jednotlivých grantoch možno nájsť na internetovej stránke Europa: http://ec.europa.eu/agriculture/grants-for-information-measures/index_sk.htm Žiadosti sa posudzovali na základe prísnych kritérií, a to kritéria oprávnenosti, vylučovacieho kritéria, kritéria splnenia podmienok účasti a kritéria na vyhodnotenie návrhov, ktoré boli stanovené vo výzve na predkladanie návrhov. Bolo to v súlade s nariadením a postupovalo sa podľa cieľa Komisie dosiahnuť medzi žiadateľmi rovnaké zaobchádzanie a spravodlivú hospodársku súťaž. Vo vykazovanom období sa naďalej zvyšoval počet úspešných žiadostí o granty z členských štátov EÚ-12; 37,3 % celkového počtu grantov udelených v rokoch 2011 a 2012 bolo pridelených organizáciám v týchto členských štátoch. Rovnako ako v minulosti, aj vo vykazovanom období bol zaznamenaný veľký záujem z južnej časti EÚ. Nasledujúca tabuľka zobrazuje počet prijatých a úspešných žiadostí vo vykazovanom období podľa jednotlivých členských štátov. Tabuľka č. 1 Je potrebné zdôrazniť, že rovnako ako v minulosti si značný počet spolufinancovaných opatrení našiel širšie publikum okrem bezprostredných účastníkov vďaka multiplikačnému účinku špecializovaných tlačových a audiovizuálnych médií a širšiemu používaniu internetu a sociálnych sietí ako nástrojov na rozširovanie informácií. 2. Komunikačné opatrenia uskutočnené z iniciatívy Komisie Vo vykazovanom období, ako aj v predchádzajúcich rokoch, bol značný počet komunikačných opatrení realizovaný z iniciatívy Komisie. Tie sa často realizovali za externej technickej pomoci. V období rokov 2011 až 2012 sa vyčlenilo na tieto opatrenia približne 64 % rozpočtu. Podrobnosti o iniciatívach Komisie v tomto období vrátane príslušných nákladov obsahuje príloha II. Účasť na veľtrhoch Na veľtrhoch v rokoch 2011 až 2012 bola pri organizovaní stánkov Komisie ústrednou myšlienka Komisie zamerať sa na lokálne riešenia a zvyšovať informovanosť občanov o SPP a EÚ vo všeobecnosti. Činnosti na veľtrhoch sa naďalej sústreďovali na širokú verejnosť a zúčastnené strany a kampaň k päťdesiatemu výročiu sa využila okrem iného na informovanie širokej verejnosti o tom, že SPP a rozvoj vidieka majú význam pre celú spoločnosť. Ukázalo sa, že účasť na veľtrhoch naďalej predstavuje fórum pre dialóg s poľnohospodármi, zúčastnenými stranami a širokou verejnosťou o otázkach politiky. V opatreniach sa zdôrazňovali úspešné projekty rozvoja vidieka, politika EÚ na podporu akostných výrobkov, ako aj organizovanie informačných a vzdelávacích aktivít určených pre mladé publikum a širokú verejnosť. Konferencie V tomto období predstavovali konferencie dôležité fórum pre dialóg a konzultácie so zúčastnenými stranami, pokiaľ ide o aspekty reformy spoločnej poľnohospodárskej politiky. Konferencia s názvom Budúcnosť SPP do roku 2020 – posúdenie situácie v spolupráci s občianskou spoločnosťou, ktorá sa konala v júli 2012, bola napríklad zorganizovaná v nadväznosti na rozsiahle konzultácie z roku 2010 týkajúce sa výziev, ktorým čelí európske poľnohospodárstvo. Predstavovala príležitosť pre mimovládny sektor, zástupcov členských štátov a inštitúcií EÚ na prediskutovanie legislatívnych návrhov reformy SPP na obdobie po roku 2013, prijatých Komisiou 12. októbra 2011. Zdôrazňovaniu priority kladenej na zlepšovanie inovácií a výsledky výskumu v oblasti európskeho poľnohospodárstva sa venovalo množstvo podujatí. Patrila k nim aj diskusia na konferencii organizovaná v spolupráci s predsedníctvom EÚ a Európskym parlamentom v decembri 2011, ako aj ďalšia konferencia na vysokej úrovni z marca 2012. Na ďalšej konferencii z 20. apríla 2012 niekoľko štyristo zúčastnených strán skúmalo spôsoby a prostriedky na mobilizovanie a rozvoj potenciálu miestneho poľnohospodárstva a krátkych dodávateľských reťazcov na podporu zamestnanosti a rastu vo vidieckych oblastiach. Tieto podujatia prispeli k procesu oznamovania, vykonávania a rozvoja poľnohospodárskej politiky v súlade s nariadením. Rozšírenie obsahu konferencie sa zabezpečilo využitím technológie webového prenosu. Publikácie Vo vykazovanom období sa publikácie naďalej zaoberali legislatívnym programom. Patrili sem aj texty týkajúce sa návrhov reformy SPP a politiky na podporu akostných výrobkov. V súvislosti s kampaňou k 50. výročiu bolo v roku 2012 pripravených množstvo príťažlivých pedagogických publikácií zameraných na žiakov a širokú verejnosť. Rozsiahlo sa distribuovali v členských štátoch, čím kampaň k výročiu prispela k zvyšovaniu informovanosti o spoločnej poľnohospodárskej politike a rozvoji vidieka. Webová stránka Webová stránka Poľnohospodárstvo a rozvoj vidieka sa vo vykazovanom období naďalej vyvíjala, najmä ako dôležitý zdroj odborných informácií o SPP a rozvoji vidieka. Zohrávala dôležitú úlohu aj v procese konzultácií so zúčastnenými stranami a širokou verejnosťou o budúcom smerovaní poľnohospodárskej politiky. Uskutočnili sa dve online konzultácie (jedna týkajúca sa informovania o poľnohospodárskych výrobkoch EÚ a ich propagácie, jedna týkajúca sa preskúmania režimu EÚ v oblasti ovocia a zeleniny). Vyjadrené názory sa zohľadnili alebo zohľadňujú pri rozvoji príslušnej politiky. Odber bulletinu a listov „Monitoring Agri-Trade Policy (MAP)“ (Monitorovanie poľnohospodárskej obchodnej politiky) sa zvýšil na 5 150, aktualizácie publikácie „Agricultural commodity price dashboard“ (Prehľad cien poľnohospodárskych komodít) majú teraz 1 320 odberateľov a listy „Agricultural Policy Perspectives“ (Vyhliadky poľnohospodárskej politiky) majú 1 180 odberateľov. Prechod na úplne novú verziu webovej stránky (nový firemný dizajn, technológia správy webového obsahu, zjednodušený a aktualizovaný obsah v súlade s iniciatívou na racionalizáciu a optimalizáciu webu Komisie) je pred dokončením. Prieskumy verejnej mienky V máji 2011 sa uskutočnil osobitný prieskum Eurobarometra venovaný určitému počtu problémov v súvislosti s prípravou legislatívnych návrhov reformy SPP vrátane problematiky transparentnosti príjemcov platieb v rámci SPP. V marci 2012 sa uskutočnil ďalší prieskum venovaný postojom občanov k bezpečnosti potravín, ku kvalite potravín a k vnímaniu prepojenia medzi poľnohospodárstvom a ochranou prírody a vidieka. Návštevy V rokoch 2011 a 2012 boli prijaté skupiny návštev pozostávajúce najmä z poľnohospodárov, ich zástupcov, študentov, regionálnych a miestnych zastupiteľov, novinárov a akademických pracovníkov. Účelom týchto návštev bolo vysvetliť a prehĺbiť chápanie spoločnej poľnohospodárskej politiky vrátane rozvoja vidieka a odôvodnenia jej reformy. Mediálne opatrenia Počas vykazovaného obdobia sa dôraz kládol najmä na ďalší rozvoj a prehĺbenie vzťahov s médiami, ktoré predstavujú mimoriadne dôležitý prvok v oblasti komunikácie. Zriadenie elektronickej platformy („Ag-press.eu“) v septembri 2011 umožnilo každodennú interakciu medzi príslušnými útvarmi Komisie a novinármi zaoberajúcimi sa poľnohospodárstvom v celej EÚ. Táto európska sieť Ag-Press pre novinárov zaoberajúcich sa poľnohospodárstvom má v súčasnosti 800 členov. Každodenne aktualizovaná elektronická platforma zjednodušuje prístup k správam a informáciám Európskej komisie, ale aj iných inštitúcií z oblasti poľnohospodárstva. Umožňuje tiež výmenu skúseností medzi samotnými novinármi. Zástupcovia médií sú o SPP a rozmanitosti poľnohospodárstva v EÚ informovaní prostredníctvom takých činností, ako sú návštevy v teréne a návštevy poľnohospodárskych podnikov a semináre a študijné pobyty v Bruseli a v členských štátoch. V tomto období sa zvýšila aj činnosť týkajúca sa poľnohospodárstva a rozvoja vidieka v sociálnych médiách. IV. KOMUNIKAČNÉ KAMPANE O HLAVNÝCH PRVKOCH V predchádzajúcich správach sa uvádzali diskusie so širokou verejnosťou o budúcnosti poľnohospodárskej politiky EÚ a následné komunikačné opatrenia zamerané na spustenie otvoreného dialógu, v rámci ktorého sa vysvetľovala SPP a diskutovalo sa o nej so širokou verejnosťou, zúčastnenými stranami a ďalšími subjektmi. Vo vykazovanom období pokračovali snahy o zlepšenie pochopenia spoločnej poľnohospodárskej politiky a rozvoja vidieka zúčastnenými stranami a širokou verejnosťou, a to prostredníctvom osobitných komunikačných kampaní. Napríklad prijatie legislatívnych návrhov o reforme SPP v októbri 2011 Komisiou sprevádzali tlačové konferencie a konferencie zúčastnených strán vo všetkých 27 členských štátoch EÚ. Tieto konferencie pritiahli viac než 2 500 zástupcov médií (špecializovaných a regionálnych médií, národných televíznych a rozhlasových staníc) a zúčastnených strán (orgánov občianskej spoločnosti, regionálnych a štátnych správ). Prijatie návrhov malo značné mediálne pokrytie (vrátane vyše 500 článkov v tlači v priebehu 24 hodín od prijatia). Išlo skutočne o významné komunikačné úsilie na miestnej úrovni so všetkými zainteresovanými stranami vrátane širokej verejnosti. Ďalším dôležitým opatrením bola mediálna kampaň organizovaná po kríze s baktériou Escherichia coli v roku 2011, ktorá mala poukázať na to, ako Komisia podporuje snahy výrobcov o obnovenie dôvery spotrebiteľov v ovocie a zeleninu a o obnovenie ich konzumácie. Odhaduje sa, že rozsiahla tlačová a televízna kampaň EÚ pozostávajúca z tlačových reklám v jednej publikácii v každom členskom štáte a balíka videospráv pre televíziu sa dostala približne k 37 miliónom ľudí. Ako už bolo uvedené, téma päťdesiateho výročia nadobudnutia účinnosti spoločnej poľnohospodárskej politiky dominovala v informačných opatreniach v roku 2012. Vo vykazovanom období bola pre prípravu a vykonávanie komunikačnej kampane k 50. výročiu SPP (tzv. CAP@50) typická úzka spolupráca medzi Komisiou, ostatnými inštitúciami EÚ, členskými štátmi a zúčastnenými stranami. Táto kampaň bola významným katalyzátorom informačných opatrení v oblasti SPP v celej EÚ. Počas roka sa v členských štátoch uskutočnilo približne 150 súvisiacich podujatí, ktoré organizovali vnútroštátne a regionálne orgány a organizácie občianskej spoločnosti, a to vďaka vytvoreniu osobitnej webovej stránky a interaktívnej platformy, ktorá okrem iného obsahuje audiovizuálny a archívny materiál, publikácie a propagačné materiály o historickom prínose SPP k budovaniu Európy a jej úlohe pri plnení aktuálnych a budúcich výziev. Dôležitou akciou v rámci podujatí k výročiu bola celoeurópska cestná show vysokointeraktívnej výstavy zameranej na širokú verejnosť, nazvanej Minulosť, súčasnosť a budúcnosť SPP, ktorá od apríla do decembra 2012 prešla 20 členských štátov, ako aj ďalšie inštitúcie EÚ, a na svojich viac než 24 zastávkach pritiahla vyše 60 000 návštevníkov. K ďalším činnostiam súvisiacim s CAP@50 patrila účasť na populárnych podujatiach, ako napríklad akcia Farma v meste organizovaná v Bruseli v septembri 2012. Pavilón Komisie navštívilo 5 000 ľudí a 20 000 ľudí oslovili hlavné myšlienky podujatia (prostredníctvom mediálnej propagácie). V roku 2012 sa uskutočnil prvý ročník udeľovania cien za príklady najlepších postupov pri komunikácii v oblasti SPP („CAP Communication Awards“). Cieľom bolo určiť osobitne účinné informačné opatrenia a posilniť výmenu najlepších postupov medzi rôznymi mienkotvornými subjektmi a sieťovými partnermi. V. POMER VÝDAVKOV (ZÁVÄZKOV A PLATIEB) MEDZI SPOLUFINANCOVANÝMI OPATRENIAMI Z INICIATÍVY TRETÍCH STRÁN (GRANTY) A INFORMAČNÝMI OPATRENIAMI Z INICIATÍVY KOMISIE || || || 2011 || 2012 || Granty || Priame akcie || Spolu || Granty || Priame akcie || Spolu Predbežné rozdelenie rozpočtu || 3 500 000 || 4 500 000 || 8 000 000 || 2 200 000 || 5 800 000 || 8 000 000 Záväzky v EUR || 3 507 228 || 4 480 063 || 7 987 291 || 2 197 904 || 5 707 754 || 7 905 658 % záväzkov || 100 % || 100 % || 100 % || 100 % || 98 % || 99 % Platby (**) v EUR || 2 440 123 || 3 939 636 || 6 379 759 || (*) || (*) || (*) % vyplatenia finančných prostriedkov voči záväzkom || 70 % || 88 % || 80 % || (*) || (*) || (*) (*) Údaje ešte nie sú k dispozícii – väčšina opatrení ešte nebola vyplatená. (**) Platby uvedené v tabuľke nepredstavujú len plnenie za rok N, ide o platby uskutočnené v rokoch N a N + 1 na záväzky z roku N. Je potrebné poznamenať, že v porovnaní s predchádzajúcim vykazovaným obdobím došlo k zlepšeniu, pokiaľ ide o percento záväzkov a percento vyplatenia finančných prostriedkov voči záväzkom, keďže v uvedenom období priemerná miera záväzkov za tri roky dosiahla 85 % pre granty a 96 % pre priame akcie a priemerná miera platieb 65 % pre granty a 86 % pre priame akcie. Platby sú vždy nižšie ako pôvodne viazané sumy. V prípade grantov to možno vysvetliť tým, že, po prvé, konečné náklady na akcie sú v mnohých prípadoch nižšie, než príjemca spočiatku predpokladal, a po druhé, nie všetky výdavky, ktoré deklaroval príjemca, možno považovať za oprávnené. V prípade opatrení z iniciatívy Komisie sú rozdiely menšie a sú spôsobené tým, že v záväzkoch sa zohľadňujú všetky možné predvídateľné výdavky, ktoré sú niekedy v konečnom dôsledku nižšie, než sa pôvodne predpokladalo, keďže sa počas realizovania projektov dosahujú úspory a vykonávajú sa také opatrenia, ktoré sú čo možno najviac nákladovo efektívne. VI. ZÁVER Komunikačné opatrenia týkajúce sa SPP vo vykazovanom období sa zameriavali na informovanie a vytváranie povedomia širokej verejnosti a zúčastnených strán o úspechoch spoločnej poľnohospodárskej politiky pri zabezpečovaní moderného, udržateľného a účinného poľnohospodárskeho sektora v Európe. Zdôrazňovala sa v nich aj dôležitosť reformy SPP v ďalšom procese na zabezpečenie spravodlivejšej a ekologickejšej poľnohospodárskej politiky, ktorá bude môcť aktívne prispievať k dosahovaniu cieľov stratégie Európa 2020. Pri realizácii týchto informačných opatrení sa vynakladalo významné úsilie na podporu silnejších synergií medzi komunikačnými opatreniami Komisie, ďalších inštitúcií EÚ, občianskej spoločnosti a členských štátov. [1] KOM(2003) 235 v konečnom znení z 8.5.2003; KOM(2007) 324 v konečnom znení z 13.6.2007; KOM(2009) 237 v konečnom znení z 20.5.2009; KOM(2011) 294 v konečnom znení z 25.5.2011. [2] Ú. v. EÚ C 231/8, 27.8.2010; Ú. v. EÚ C 212/22, 19.7.2011. [3] Nariadenie Komisie (ES) č. 2208/2002 z 12. decembra 2002 ustanovujúce podrobné pravidlá pre uplatňovanie nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky (Ú. v. ES L 337/21, 13.12.2002).